এ শহর তাঁকে চেনে ‘আগুন পাখি’ নামে। আগুনের সঙ্গে মোকাবিলা করেই এবছর পদ্মশ্রী সম্মান পাচ্ছেন বিপিন গনত্র।
শহরের যে কোনও অগ্নিকাণ্ডে দমকল কর্মীদের সঙ্গে কাঁধে কাঁধ মিলিয়ে আগুন নেভানোর কাজ করতে দেখা যায় বিপিনকে। দমকল বিভাগ সূত্রের খবর, বিপিন প্রায় ৪০ বছর ধরে এ কাজ করছেন। ১২ বছর বয়সে নিজের দাদাকে আগুনে পুড়ে মারা যেতে দেখেছিলেন। তারপর থেকে আস্তে আস্তে আগুন নেভানোর কাজে নিজেকে জড়িয়ে ফেলেন বিপিন। প্রসঙ্গত, দমকল দফতর বিপিনকে আগেই ‘স্বেচ্ছাসেবী দমকলকর্মী’র 
সম্মান দিয়েছিল।
শহরে কোথাও আগুন লাগার খবর পেলেই বিপিন সেখানে পৌঁছে যান। স্কুলছুট এবং বর্তমানে কাঁচা পাটের এই ব্যবসায়ী নিজের জীবন বিপন্ন করে আগুনে আটকে পড়া মানুষদের উদ্ধারের চেষ্টা করেন। ১৯৯৪ সালে বিপিনের ‘বাইপাস সার্জারি’ হয়েছিল। ২০১২ সালে স্ট্র্যান্ড রোডে আগুন নেভাতে গিয়ে দেওয়াল চাপা পড়ে দীর্ঘক্ষণ আটকে ছিলেন। তবে এসব দুর্ঘটনা তাঁকে থামাতে পারেনি। 
পদ্মপ্রাপ্তিতে আবেগাপ্লুত বিপিন বুধবার বলেন, ‘‘অনুভূতি প্রকাশ করতে পারছি না। দাদাকে হারানোর কষ্ট ভুলতেই এ কাজে ছুটে যাই। বাইপাসের পর হাত দিয়ে রুটি ছিঁড়তে অসুবিধা হয়। কিন্তু যখন আগুনের কাছে পৌঁছে কাজ শুরু করি, কোথা থেকে শক্তি পাই জানি না।’’ আগুন নেভাতে গিয়ে অজস্র অভিজ্ঞতা হয়েছে তাঁর। এক অগ্নিকাণ্ডে দগ্ধ এক মহিলার ছেলেকে ঘরে ঢুকে সোনার বাক্স উদ্ধার করতে দেখেছিলেন। সেই দৃশ্য আজও তাঁকে তাড়া করে। স্টিফেন কোর্ট এবং আমরি অগ্নিকাণ্ডের কথা ভেবে এখনও কষ্ট পান। 
জলপাইগুড়ির ধলাবাড়ি অঞ্চলের ‘অ্যাম্বুল্যান্স দাদা’ করিমুল হকও এবার সম্মানিত পদ্মশ্রী সম্মানে। করিমুল নিজের বাইককে অ্যাম্বুল্যান্স বানিয়ে প্রত্যন্ত অঞ্চল থেকে রোগীদের হাসপাতাল পৌঁছে দেন। সেই সংখ্যাটা তিন হাজার ছাড়িয়েছে। এঁরা ছাড়াও এবার রাজ্যের আরও দু’জন পদ্মশ্রী প্রাপক হলেন আইআইইএসটি শিবপুরের অধিকর্তা অধ্যাপক অজয়কুমার রায় এবং প্রয়াত প্রত্নবিদ অশোককুমার ভট্টাচার্য।